Classificats en la final del Trofeu de Pilota Valenciana
26 de juliol de 2024

La segona vesprada de partides del Trofeu de Pilota Valenciana Vila l'Eliana, celebrada aquest dijous, s'ha saldat amb victòria d’Erika i Amparo contra Irene i Natàlia en raspall Pro1 femení (25-10), i triomf de Mario i Carlos, amb Andreu a la pedra, davant Adrián II i Salva, i la ferida de Pau, per 60-40 en escala i corda. Per tant, els equips vencedors accedeixen a les finals, programades per a este diumenge, 28 de juliol, a partir de les 18.30 hores. Totes les partides es podran seguir en streaming a través de la pàgina de Facebook de l'Ajuntament.

En raspall, Erika i Amparo tindran en la contra diumenge a Ana, Mireia i Àngela, que varen superar en la primera semifinal Clara, Isabel i Marina (25-15). En escala i corda, que serà la segona partida de la vesprada, Mario i Carlos s’enfrontaran pel títol a Alejandro i Guillem Palau, que venceren en la primera semifinal a Pablo i Guillermo per 60-50.

El torneig ha recuperat la pràctica de la pilota professional a un trinquet que es mantenia en desús dins del circuit de les màximes categories de la pilota. Impulsat per l’Ajuntament de l’Eliana, la competició ha reunit les màximes figures del raspall femení i de la categoria Pro2 de l’escala i corda al llarg de l’última setmana.

Este dijous, en la segona entrega de les semifinals, Erika i Amparo han ratllat ratllar al màxim nivell, cadascuna en la seua parcel·la. La de l’Alqueria d’Asnar, al rest, ha tret amb potència i col·locació, un avantatge al qual se li trau molt de rendiment en un recinte menut com el de l’Eliana. La puntera esquerrana, per la seua banda,s'ha mostrat incisiva en atac i solidària en defensa per a ajudar a la seua companya.

En la semifinal d’escala i corda, Mario i Carlos s'han despegat en la segona meitat de la partida, després de la igualada a 40, per a rematar la victòria en els quatre últims jocs i emportar-se la classificació per a la gran final. Adrián II i Salva han mantingut la igualtat sols en els tres primers quarts del duel.

Font d'informació: Federació de Pilota Valenciana